Predkladacia správa

Vláda Slovenskej republiky dňa 6. 12. 2001  prerokovala a schválila svojím uznesením číslo 1137 súbor opatrení, vyplývajúcich z Akčného plánu boja proti terorizmu EÚ v podmienkach SR a súbor opatrení, vyplývajúcich z ustanovení Rezolúcie Bezpečnostnej rady OSN číslo 1373(2001) a ďalších relevantných dokumentov v podmienkach SR. V tomto materiáli je poskytnutý prehľad vývoja v rámci Európskej únie v súvislosti s teroristickými útokmi na USA dňa 11. 9. 2001 a podrobne rozpracúva konkrétne úlohy pre príslušné rezorty, ktoré vyplývajú z jednotlivých zasadaní a dokumentov Európskej únie, Bezpečnostnej rady OSN ako aj záverov z Akčného plánu boja proti terorizmu, ktorý prijali prezidenti strednej východnej a juhovýchodnej Európy na Varšavskej konferencii, ktorá sa uskutočnila 6. 11. 2001.

Z uznesenia vlády SR číslo 1137 zo dňa 6. 12. 2001 vyplývajú pre ministra dopravy, pôšt a telekomunikácií SR nasledovné úlohy:

-	B.16. - “vybudovať televízne monitorovacie zariadenia v železničných uzloch ŽSR Bratislava, Žilina, Zvolen, Košice, Čierna nad Tisou a Kúty (úloha č. 36 )”
-	B.17. – “v spolupráci s ministrom vnútra legislatívne a inštitucionálne doriešiť ochranu civilnej leteckej premávky tak, aby zodpovedala úrovni štátov EÚ (úloha č. 35)”
-	B.18. – “poskytnúť finančné prostriedky na postupné doplnenie pracovísk Slovenskej pošty, š.p., špeciálnou detekčnou technikou (úloha č. 37).

Vzhľadom na to, že v roku 2001 neboli k dispozícii v rámci rozpočtovej kapitoly MDPT SR finančné prostriedky, ktoré by mohli byť využité na plnenie úloh v oblasti boja proti terorizmu, ale ani na rok 2002 neboli na tento účel v rámci tvorby rozpočtu na rok 2002 plánované, zároveň týmto uznesením vlády SR (1137/2001) bola v bode B.22. uložená spoločná úloha pre ministrov vnútra, spravodlivosti, dopravy, pôšt a telekomunikácií a zdravotníctva: “predložiť na rokovanie vlády návrh na zvýšenie finančných prostriedkov na rok 2002 pre príslušné kapitoly zainteresovaných rezortov, potrebných na realizáciu opatrení Akčného plánu boja proti terorizmu EÚ a rezolúcie Bezpečnostnej rady č. 1373 (2001)” – v rezorte MDPT SR ide o úlohy č.35, 36 a 37 zo schváleného súboru opatrení.

Návrh bol pripravený v spolupráci s Generálnym riaditeľstvom Železničnej polície, Generálnym riaditeľstvom Slovenskej správy letísk a Generálnym riaditeľstvom Slovenskej pošty, a.s..
V roku 2002 sa navrhuje zvýšiť finančné prostriedky pre MDPT SR na realizáciu opatrení vyplývajúcich z Akčného plánu boja proti terorizmu EÚ a Rezolúcie Bezpečnostnej rady OSN č. 1373  takto:
-	pre zabezpečenie úlohy B.16. – 20,1 mil. Sk,
-	pre zabezpečenie úlohy B.17. -  92,8 mil. Sk,
-	pre zabezpečenie úlohy B.18. -  10,1 mil. Sk., 
CELKOM  za MDPT SR ……123,0 mil. Sk.

           Uvedené sumy vychádzajú z kalkulácií výdavkov nevyhnutných na zabezpečenie daných úloh na úrovni bezpečnostných štandardov krajín EÚ, ale aj platných predpisov a medzinárodných dohovorov. Napríklad pri kalkulácii zabezpečenia splnenia úlohy B.17. sa vychádzalo z Národného programu ochrany civilného letectva pred činmi protiprávneho zasahovania, platného predpisu L-14, ktorý stanovuje vybavenie letiska, Dokumentu Doc 8973/5 (Bezpečnostný manuál) Medzinárodnej organizácie civilného letectva, Záverov Európskej konferencie civilného letectva (bezpečnostné ciele v letectve na rok 2002 a pracovného programu), kde sa Slovenská republika zaviazala prijať účinné opatrenia v ochrane civilného letectva pred činmi protiprávneho zasahovania ešte do konca roka 2002.

V rámci medzirezortného pripomienkového konania neboli zo strany pripomienkujúcich rezortov k materiálu žiadne výhrady a pripomienky okrem Ministerstva financií Slovenskej republiky, ktoré nesúhlasilo s návrhom na uvoľnenie prostriedkov z rezervy vlády SR, čo bolo zo strany MDPT SR akceptované. 

             Z dôvodu závažnosti a nevyhnutnosti riešenia úloh boja proti terorizmu a ich finančného zabezpečenia v zmysle prijatých dokumentov EÚ, OSN a záväzku vlády SR,  ako aj  úlohy, vyplývajúcej z bodu B.22. uznesenia vlády SR č. 1137 zo dňa 6. 12. 2001 predkladá minister dopravy, pôšt a telekomunikácií Slovenskej republiky tento materiál na rokovanie vlády.